Britse soldate glo “tot die dood toe marsjeer” | Maroela Media
Die polisie en die ministerie van verdediging (MoD) ondersoek Saterdag se sterftes in die Brecon Beacons-bergreeks in die suide van Wallis, terwyl ŉ derde soldaat steeds in ŉ ernstige toestand in die hospitaal behandel word.
Bronne van die leër het gesê die mans was lede van die Grensweermag, Brittanje se reservistemag, wat graag by die elite Spesiale Lugdiens (SAS)-regiment wou aansluit.
Die MoD wou nie mediaberigte bevestig dat die mans weens hitte-uitputting flou geval het terwyl hulle in 29.5 grade Celsius geoefen het nie. “In hierdie stadium kan ons niks uitsluit nie,” het ŉ woordvoerder van die MoD aan AFP gesê.
Lewendige ammunisie is glo nie in die voorval betrokke nie.
ŉ Beampte van die weermag het aan die Daily Mail gesê die soldate was desperaat om te bewys dat hulle by die SAS kan aansluit en het hulleself baie hard gedruk. “Daar gaan ŉ groot ondersoek wees, omdat dit op die oog af lyk of hulle tot die dood toe marsjeer is.”
Die Brecon Beacons word gereeld vir militêre opleidingsessies gebruik.
ŉ Kaptein van die weermag, wat glo ook by die SAS wou aansluit, is in Januarie op ŉ sneeubedekte berg in die Brecon Beacons aangetref.
ŉ Woordvoerder vir die MoD het egter gesê daar is tans, in die lig van die onlangste sterftes, geen planne om die “roetine oefeninge” in die berge te verander nie.